|  |  |
| --- | --- |
| Numri i lëndës: | 2023:265531 |
| Datë: | 22.04.2024 |
| Numri i dokumentit: | 05602966 |

**PKR.nr.47/2024**

**NË EMËR TË POPULLIT**

**GJYKATA THEMELORE NË PRISHTINË-DEPARTAMENTI PËR KRIME TË RËNDA**, në përbërje nga Kryetarja e trupit gjykues – Gjyqtarja Medie Bytyçi, anëtaret – gjyqtaret Agim Kuçi dhe Gent Beka, me Bashkëpunëtoren Profesionale Ibadete Syla Bahtiri, në çështjen penale kundër të akuzuarve E.S dhe M.K, për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, ndërsa i pandehuri E.S edhe veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së, sipas aktakuzës së Prokurorisë Themelore në Prishtinë/Departamenti i Krimeve të Rënda, PP.I.nr.258/2023, të datës 29.02.2024. Pas përfundimit të shqyrtimit gjyqësor, të mbajtur me datë 29.03.2024, të hapur për publikun, në praninë e Prokurorit të Shtetit Bashkim Zeqaj, të akuzuarit E.S me mbrojtësen e tij, av.Teuta Zhinipotoku; te akuzuarit M.K me mbrojtësin e tij, av. Ilir Bekteshi, trupi gjykues, jashtë seancës e ka bërë ri-kualifikimin e veprës penale, në piken I të aktakuzës PP.I.nr.258/2023, të datës 29.02.2024 ashtu qe nga vepra penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, është rikulifikuar në veprën penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së, ndërsa me date 02.04.2024, mori dhe publikisht shpalli kurse me datë 22.04.2024, përpiloi me shkrim këtë:

**A K T GJ Y K I M**

**Ndaj të akuzuarve:**

**E.S,** i biri i ...... dhe ......, mbiemri i vajzërisë ......, i lindur me ......, në ......, Rep. e Shqipërisë, me vendbanim në, Rr “........”, L....., me nr. Personal: ......., shqiptar, shtetas i Republikës se Shqipërisë, i martuar, baba i .... fëmijëve, i gjendjes se mesme ekonomike, ka te kryer shkollën e mesme, punon si kuzhinier.

**M.K**, i biri i ..... dhe ......, mbiemri i vajzërisë ......, i lindur me ......, në ......, Shqipëri, me vendbanim në, Rr “...........”, ...., me nr. Personal: ......., shqiptar, shtetas i Republikës se Shqipërisë, i pa martuar, i gjendjes se dobët ekonomike, ka te kryer shkollën e mesme.

**I**

**I akuzuari E.S**

**ËSHTË FAJTOR**

**Sepse**

1. Me datën 01.12.2023, në Rrugën Magjistrale Prishtinë –Lipjan, derisa i pandehuri E..... ishte duke udhëtuar me veturën me targa 01-340-KK, dhe ishte ndaluar në afërsi të Motel “*Silent*”, i cili gjendet afër ish Qendrës Tregtare “QMI”, ku vozitës ishte i pandehuri E.S kurse pasagjer M.K, pas ndalimit nga ana e policisë, i pandehuri E.S kishte deklaruar se posedon 0.4 gram kokain mirëpo gjatë kontrollimit në trupin e tij, policia ka gjetur dhe sekuestruar ne peshe neto, te përgjithshme 44.56 ±0.0001 gram substancë narkotike të llojit kokainë,

Me këtë ka kryer veprën penale **Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së,**

1. Prej muajit gusht të vitit 2023, në banesën e tij ku banonte me qira, në rrugën “Komandant Kumanova”, Objekti ... kati i .nr. ....., në Lipjan, në kundërshtim me ligjin e zbatueshem lidhur me armë, ka mbajtur pa leje armën me gas të tipit “ ........” e kalibrit 9 mm dhe 4 fishekë të kalibrit të njëjtë,

Me këtë ka kryer veprën penale **Mbajtja në pronësi, kontroll ose posedim të paautorizuar të armëve “ nga neni 366 par. 1 të KPRK-së,**

Andaj gjykata konform nenit 4,7,17,21,38,39,40,42,43 dhe 69 dhe 70 të KPRK-së, si dhe nenit 364 të KPPRK-së, të njëjtit:

**I C A K T O N**

* Për veprën penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së, dënim me burgim në kohëzgjatje prej një (1) viti, në të cilin dënim do t'i llogaritet edhe koha e kaluar në paraburgim nga data 02.12.2023 deri me datën 02.04.2024 dhe dënim me gjobë në shume prej 2000 euro.
* Për veprën penale Mbajtja në pronësi, kontroll ose posedim të paautorizuar të armëve “ nga neni 366 par. 1 të KPRK-së, dënim me GJOBË në shumë prej 1000 euro.

**Kurse në baze te nenit 76 paragrafi 2, nen paragrafi 2.4 të KPRK-së,**

**E GJ Y K O N**

Me dënim unik me burgim në kohëzgjatje prej një (1) viti, duke ia llogaritur edhe kohen e kaluar në paraburgim data 02.12.2023 deri me datën 02.04.2024 dhe dënim me GJOBË në shumë prej 3000 euro.

Obligohet i akuzuari që dënimin e shqiptuar me gjobë të precizuar si në dispozitiv të këtij aktgjykimi, ta paguaj jo me larg se tre (3) muaj pas plotfuqishmërisë së këtij aktgjykimi.

Nëse i pandehuri nuk dëshiron ose nuk mund të paguan gjobën, gjykata mund të zëvendësojë dënimin me gjobë me dënim me burgim. Kur dënimi me gjobë zëvendësohet me dënimin me burgim, njëzet (20) Euro gjobë llogaritet barabartë me një (1) ditë burgim. Dënimi me burgim nuk mund të tejkalojë tre (3) vjet.

Obligohet i akuzuar të paguajë shpenzimet e procedurës penale sipas llogarisë përfundimtare të gjykatës dhe atë në emër të paushallit gjyqësor në shumë prej njëqind e pesëdhjetë (150) euro si dhe në emër të Fondit për kompensimin e viktimave të krimit, në shumë prej pesëdhjetë (50) euro ashtu që në tërësi shumën prej dyqind (200 €) euro, obligohet të paguaj brenda afatit prej pesëmbëdhjetë (15) ditësh nga plotfuqishmëria e këtij aktgjykimi.

**Gjykata në mbështetje të nenit 276 par.1 dhe 2 të KPPRK-së, si dhe nenit 269 par.3 të Kodit Penal të Republikës se Kosovës, nxjerr këtë:**

**URDHËR-URDHEROHET** konfiskimi i përhershëm, i sendeve te sekuestruara sipas vërtetimit mbi sekuestrimin e përkohshëm të sendeve, me nr. te rastit R-2023-XI-DKKO-HTN-NJHMH-14, te datës 02.12.2023 dhe Urdhrit përfundimtar PPRKR.nr.312/2023, të datës 05.02.2024:

* Substancë narkotike të llojit kokainë, pesha neto e përgjithshme 44.56±0.0001.
* Armë me gas ‘*’Bruni Mod P4*’’, e calibrit 9 mm, prodhim Italian dhe 4 fishekë 9mm P.A.K

**URDHËROHET** Policia e Kosovës- DKKO/DHTN në Prishtinë, që pas plotfuqishmërisë së këtij aktgjykimi të bëjë shkatërrimin (asgjësimin) e sasisë së lartpërmendur të substancës narkotike të konfiskuar (narkotik të llojit kokainë në pesh te përgjithshme 44.56 ±0.0001, dhe të Armës me gas ‘*’Bruni Mod P4*’’ e calibrit 9 mm, prodhim Italian si dhe 4 fishekë 9mm P.A.K.

**URDHËROHET** qe: Kartëmonedhat 3.000 (tre mijë) dollar Amerikane, 200 ( dy qind ) franga zvicerane, 265 ( dy qind e gjashtë dhjetë e pesë ) euro dhe Telefon celular një (01) IPHONE 13 Pro max me nr. IMEI 353652730415549, Telefon IPHONE X, me nr. Imei 357207097198196,të cilat janë sekuestruar sipas Urdhrit përfundimtar PPRKR.nr.312/2023, të datës 05.02.2024, tʹi kthehen të pandehurit pas plotfuqishmërisë së këtij aktgjykimi.

**II**

**I akuzuari M.K**

**Bazuar në nenin 363 par. 1 nën par. 1. 3 të KPPRK-së,**

**LIROHET NGA AKUZA**

Pa autorizim kanë blerë apo poseduar me qëllim të shitjes apo shpërndarjes, ose ofruar për shitje substance apo preparate të cilat janë shpallur me ligj si narkotikë, në at mënyrë që ditën kritike, me datën 01.12.2023, në Rrugën Magjistrale Prishtinë –Lipjan, derisa të pandehurit ishin duke udhëtuar me veturën me targa 01-340-KK, dhe ishin ndaluar në afërsi të Motel “Silent”, i cili gjendet afër ish Qendrës tregtare “QMI”, ku vozitës ishte i pandehuri E.S kurse pasagjer i pandehuri M.K, pas ndalimit nga ana e policisë, i pandehuri E.S kishte deklaruar se posedon 0.4 gram kokainë, mirëpo gjatë kontrollimit në trupin e tij, policia ka gjetur dhe sekuestruar 48 gram substancë narkotike të llojit kokainë me vlerë të tregut 4800(katër mije e tetëqind) euro, 3000 (tremijë) Dollarë, 20 frank, 265 euro si dhe 2 telefona celular, dy Iphone 13 dhe Iphone X dhe veturën e tipit “Suzuki Swift” me targa 01-340-KK,”, të cilat janë sekuestruar si mjete të përdorura gjatë kryerjes së veprës penale dhe si mjete të fituara nga kryerja e veprës penale,

Me këtë kishte për të kryer veprën penale në bashkëkryerje **Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së,**

Shpenzimet e procedurës penale bien në barrë të mjeteve buxhetore të gjykatës.

A **r s y e t i m**

1. ***Aktakuza*:**

Prokuroria Themelore në Prishtinë ka ngritur aktakuzë me të dhëna identifikuese PP.I.nr 258/23, të datës 29.02.2024, pranë Gjykatës Themelore në Prishtinë, kundër të akuzuarve E.S dhe M.K, për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, ndërsa i pandehuri E.S edhe për veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së.

1. ***Rrjedha e procedurës penale:***

Pas pranimit të aktakuzës PP.I.nr 258/23, të datës 29.02.2024, kjo gjykate, në kuadër të kompetencës lëndore e territoriale, kjo gjykate me datë 19.03.2024, ka caktuar dhe ka mbajtur seancën e shqyrtimit fillestar. Seanca ishte mbajtur në prezencën e palëve: Prokurorit të Shtetit, në Prokurorinë Themelore në Prishtinë/Departamenti për Krime të Rënda, Bashkim Zeqa; të akuzuarit E.S me mbrojtësen e tij, av.Teuta Zhinipotoku; të akuzuarit M.K me mbrojtësin e tij, av. Ilir Bekteshi.

Në radhë të parë, Gjykata është kujdesur që të akuzuarve dhe mbrojtësve të tyre, të ia krijoj të gjitha mundësitë dhe lehtësitë e nevojshme, për t’u njohur me provat dhe për t’i kundërshtuar ato gjatë procesit penal, në lidhje me vërtetësinë dhe bazueshmërinë e përmbajtjes së provave por edhe të çdo prove tjetër të verifikuar në këtë proces penal.

Pas leximit të aktakuzës dhe pasi që Gjykata u bindë se të akuzuarit e kane kuptuar Aktakuzën PP.I.nr 258/23, të datës 29.02.2024, në referim të nenit 241 par.4 të KPPRK-së, ia ka mundësuar të akuzuarve pranimin e fajësisë apo të deklarohen te pafajshëm.

Te akuzuarit janë deklaruar jo fajtor për veprën penale, e cila iu vihet në barre sipas pikës I të aktakuzës PP.I.nr 258/23, të datës 29.02.2024 ndërsa i akuzuari E.S, e ka pranuar fajësinë për veprën penale për piken II të aktakuzës PP.I.nr 258/23, të datës 29.02.2024.

Pas njoftimit me të drejtat për këtë faze te procedurës penale, ne referim te nenit 244 te KPPRK-së, (për parashtrim të kërkesës për hedhjen e aktakuzës ) dhe në referim te nenit 243 të KPPRK-së,(për kundërshtim te provave) te akuzuarit dhe mbrojtësit e tyre kanë deklaruar se heqin dore nga këto te drejta dhe kanë kërkuar të caktohet shqyrtimi gjyqësor.

Pas deklarimit të akuzuarve dhe mbrojtësve të tyre, se heqin dore nga e drejta e parashtrimit të kërkesës për hedhje të aktakuzës dhe kundërshtimit te provave dhe pas vlerësimit të provave (*provave t*ë *propozuara në aktakuzë, që të administrohen në shqyrtim gjyqësor*), se të njëjtat prova janë marrë në mënyrë të ligjshme, se provat nuk janë në kundërshtim me rregullat nga Kapitulli XVII të KPPRK-së, si dhe pas deklarimit jo fajtor nga të akuzuarit, gjykata ka vazhduar me shqyrtim gjyqësor *(seanca është mbajtur me datë me datë* 29.03.2024*).*

Gjykata për të vërtetuar gjendjen faktike, të pretenduar me aktakuzë PP.I.nr 258/23, të datës 29.02.2024, ka administruar të gjitha provat personale dhe materiale të propozuara nga palët dhe që lidhen me këtë çështje penale. Si rezultat i vlerësimit të tyre ndryshe nga sa pretendohet nga prokuroria është provuar se tani i akuzuari E.S ka kryer veprat penale: Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së dhe veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së, dhe për këtë Gjykata Themelore në Prishtinë me këtë Aktgjykim, e ka shpallur fajtor dhe e ka gjykuar për veprën penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së, me dënim me burgim në kohëzgjatje prej një viti, në të cilin dënim do t'i llogaritet edhe koha e kaluar në paraburgim nga data 02.12.2023 deri me datën 02.04.2024 dhe dënim me gjobë në shume prej 2000 euro ndërsa për veprën penale Mbajtja në pronësi, kontroll ose posedim të paautorizuar të armëve “ nga neni 366 par. 1 të KPRK-së, dënim me GJOBË në shumë prej 1000 euro, kurse në baze te nenit 76 paragrafi 2, nen paragrafi 2.4 të KPRK-së, te njëjtin e ka gjykuar me dënim unik me burgim në kohëzgjatje prej një (1) viti, duke ia llogaritur edhe kohen e kaluar në paraburgim data 02.12.2023 deri me datën 02.04.2024 dhe dënim me gjobë në shumë prej 3000 euro. Po ashtu është obliguar i akuzuari E.S, të paguajë shpenzimet e procedurës penale sipas llogarisë përfundimtare të gjykatës dhe atë: në emër të paushallit gjyqësor në shumë prej njëqind e pesëdhjete (150) euro dhe në emër tepër Fondin për kompensimin e viktimave të krimit, shumën prej 50 (pesëdhjetë) euro, e të gjitha këto në afat prej 15 ditësh pasi qe ky aktgjykim të merr formën e prerë.

Lidhur me të akuzuarin M.K, bazuar në nenin 363 par. 1 nën par. 1. 3 të KPPRK-së, kjo gjykatë e ka liruar nga akuza, për veprën penale të kryer në bashkëkryerje Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, për shkak se nuk u provu se, i njëjti e ka kryer veprën penale të lartcekur.

1. ***Fjala përfundimtare e Prokurorit të Shtetit***

Prokurori i Shtetit, në fjalën përfundimtare veç të tjerash ka deklaruar si në vijim: Fillimisht e bëjmë precizimin e sasisë së kokainës në rendin e 8-të, ashtu që duhet të jetë 44.56 gram ashtu siç e thotë ekspertiza dhe më tutje konsiderojmë se gjatë këtij shqyrtimi gjyqësor është vërtetuar në tërësi se të pandehurit qëllimin e tyre në Kosovë, e kishin shitjen e kokainës ashtu që vepra penale për të cilën ngarkohen në bashkëkryerje argumentohet me faktin se sasia e narkotikut e llojit kokainë, është e llojit ndër më të rrezikshmit dhe më me vlerë, e cila është gjetur tek të pandehurit. Nuk mund të argumentohet teoria e mbrojtjes se të pandehurit M..., se i njëjti nuk e ka ditur dhe nuk ka pasur asnjë lidhje me kokainën, për shkak të sasisë që është gjendur tek i pandehuri E.... Po ashtu nuk mund të vërtetohet teoria e mbrojtjes se këtu kemi të bëjmë me posedim dhe jo me qëllim shitje. Ne e kuptojmë faktin se të pandehurit nuk janë hasur duke shitur mirëpo kualifikimi i veprës e bën atë që të njëjtit kishin qëllim shitjen e tyre në treg. Po ashtu, gjykatës i kemi propozuar në aktakuzë edhe të gjitha gjësendet të cilat janë të renditura në faqen tre (3), të cilat derivojnë nga kryerja e veprave penale sepse të njëjtit nuk janë në gjendje ta argumentojnë se si janë fituar këto para andaj, krejt në fund, i propozoj gjykatës që të pandehurit të shpallen fajtorë, të dënohen sipas ligjit dhe të obligohen në kompensimin e shpenzimeve.

1. ***Mbrojtja e të akuzuarit dhe fjala përfundimtare e të akuzuarit E.S***

I akuzuari E.S pas njoftimit me të drejtat konform nenit 344 të KPPRK-së, në mbrojtjen e dhënë ndër të tjera ka theksuar se dëshiron të jap mbrojtje, ku veç tjerash ka deklaruar se: ka dhënë deklaratë ne polici dhe prokurori dhe se qëndron pran te njëjtave. Jeton ne Kosove qe dy vite. Ditën kritike është nisur rreth orës 20:00 nga Durrësi për në Lipjan tek familja tij dhe ka vendosur ta merr M..... pasi që i njëjti, e ka një shoqe në Prishtinë. Pasi është ndalur në një hotel ku ka pasur me lënë shokun e tij, M....., për me flejt atë natë dhe sa e ka paguar M....., hotelin dhe në momentin që ka dashtë të largohet, e ka parë makinën e policisë dhe i kanë bërë bastisjen. Po ashtu ka theksuar se ka deklaruar një qese me kokainë të cilën e ka pasur, në trup. Në momentin që është pyetur që a posedon ndonjë gjë të paligjshme, i njëjti e ka deklaruar edhe armën. Po ashtu ka theksuar se është bastisur dhe në bastisje në banesë kanë qenë dy apo tre policë nuk e mbanë në mend sakt, ka qenë një dëshmitar, ka qenë edhe familja e tij: nusja, djali dhe kunata. Arsye se pse e ka poseduar atë drogë është për konsumim për veten e tij, se është përdorues i substancave narkotike dhe se nuk ka pasur për qëllim për te shitur. Po ashtu ka theksuar se nuk ka qenë i njoftuar M....., se ka poseduar substancë narkotike.

Ndërsa në fjalën përfundimtare i akuzuari E.S përmes mbrojtëses se tij, av.Teuta Zhinipotoku ndër te tjera ka deklaruar se: *Gjatë këtij shqyrtimi gjyqësor është vërtetuar se i mbrojturi im nuk e ka kryer veprën penale për të cilën akuzohet si në aktakuzë dhe se Prokuroria ka dështuar që këtë aktakuzë ta mbështes me prova bindëse se i mbrojturi im e ka kryer veprën penale, për të cilën akuzohet. Konsiderojmë se në rastin konkret ky trup gjykues do t’i shqyrtojë me kujdes shkresat e lëndës të cilat i janë bashkangjitur kësaj aktakuze blanco dhe të mbrojturin tim do ta lirojë nga akuza për veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, në mungesë të provave. Sa i përket veprës penale nga neni 366 par.1 të KPRK-së, i mbrojturi im e ka pranuar fajësinë në shqyrtimin fillestar dhe kërkojmë nga gjykata që për të njëjtën gjatë shqiptimit të dënimit ta ketë parasysh pranimin e fajësisë që në fillim nga ana e të mbrojturit tim, që arma ka qenë me gaz dhe kërkim-faljen në prani të gjykatës e po ashtu se i njëjti është mbajtës i familjes dhe kushtet nuk i ka të mira.* Ndërsa në fjalën përfundimtare i akuzuari E.S e ka mbështetur ne tërësi fjalën përfundimtarë të mbrojtëses se tij*.*

1. ***Mbrojtja e të akuzuarit dhe fjala përfundimtare e të akuzuarit M.K***

I akuzuari M.K, pas njoftimit me të drejtat konform nenit 344 të KPPRK-së, në mbrojtjen e dhënë ndër të tjera ka theksuar se dëshiron të jap mbrojtje, ku veç tjerash ka deklaruar se: *ka ardhur edhe herë të tjera, i ftuar edhe nga E..... në fundjavë. Po ashtu ka theksuar se një ditë më përpara se të niseshim, më ka telefonuar dhe më ka pyetur nëse dëshiron të vijë në Prishtinë për fundjavë, unë i kam thënë se nuk të jap dot përgjigje se ndoshta kam punë dhe nuk vij dhe dëgjohemi nesër. E..... ka ardhur ditën e premte, rreth orës 20:00, në Durrës. Unë si gjithmonë qëndroj tek hoteli “Silent” në Prishtinë, E...., më ka shoqëruar tek hoteli, ai do ta vazhdonte rrugën për tek familja të shkonte tek djali dhe nusja sepse ishte vonë, dhe në momentin kur po merrja rrobat nga makina aty gjendej policia civile, na kanë urdhëruar mos të lëvizim dhe na kanë pyetur nëse kemi diçka të paligjshme ndërsa unë kam deklaruar se jo pasi që isha i bindur se nuk kisha asgjë të kundërligjshme, isha i sigurt që isha i pastër, ata më kanë bërë kontroll të detajuar komplet, pastaj e kanë pyetur E.... dhe ai ka deklaruar që ka një dozë kokainë dhe unë për këtë nuk kam qenë në dijeni. Më pas, i kanë bërë një kontroll të detajuar edhe makinës, mirëpo nuk kanë gjetur asgjë në makinë. Më pas, e kanë marrë E....., e kanë futur tek dhoma e hotelit pa prezencën time, dhe i kanë gjetur sasinë tjetër tek pjesa intime. Aty më thirrën edhe mua për të më treguar se çfarë kishin gjetur, kur jam futur brenda, E....., sa më ka parë më ka kërkuar falje, për situatën që më kishte përfshirë duke mos më treguar asgjë që posedonte diçka të paligjshme me vete.*

Ndërsa në fjalën përfundimtare i akuzuari M.K përmes mbrojtësit të tij, av.Ilir Bekteshi ndër të tjera ka deklaruar se: *Gjatë këtij shqyrtimi gjyqësor është vërtetuar shumë qartë se i mbrojturi im M.K nuk ka të bëjë asgjë me këtë vepër penale dhe po ashtu është vërtetuar se Prokuroria ka ngritur një aktakuzë tërësisht të padrejtë, të pabazë dhe të pabazuar në asnjë provë të vetme. Ne jemi të bindur se trupi gjykues tashmë e ka të qartë situatën në këtë rast dhe se kjo aktakuzë është e papranueshme si e tillë, andaj, pa e zgjatur shumë, jemi të bindur se kjo gjykatë të mbrojturin tim M.K do ta lirojë në mungesë të provave. Ndërsa i akuzuari M.K, në fjalën përfundimtare ka deklaruar se e mbështet fjalën përfundimtare të mbrojtësit te tij dhe ka shtuar se ka qenë në momentin e gabuar dhe në vendin e gabuar ngase nuk mund të pyes dikë se çfarë posedon në pjesën intime. Po ashtu ka theksuar se është viktimë në këtë rast dhe kërkon që të zbardhet e drejta në këtë çështje.*

1. ***Provat e administruara dhe të vlerësuara***

Me qellim të vërtetimit të gjendjes faktike të pretenduar me Aktakuzën PP.I.nr.258/2023, e dt.29.02.2024, kjo Gjykate në cilësinë e provave materiale ka administruar provat si në vijim: Raporti i oficerit, i datës 02.12.2023; Raporti Njoftues mbi bastisjen, i datës 02.12.2023; Procesverbali mbi kontrollin, i datës 02.12.2023; 3 Vërtetime mbi Sekuestrimin e përkohshëm të sendeve, të datës 02.12.2023; Raporti i Ekspertimit nga Agjencia e Kosovës për Forenzikë, të datës 08.02.2024; Raporti i Ekspertimit nga Agjencia e Kosovës për Forenzikë të datës 26.02.2024 dhe Foto dokumentacioni i cili gjendet në shkresat e lëndës.

Gjykata pas administrimit të provave materiale në shqyrtim gjyqësor, të njëjtat në bazë të nenit 360 par.1 dhe 2 të KPPRK-së, saktësisht dhe në mënyrë të plotë, vërtetoi faktet që janë të rëndësishme për marrjen e vendimit të ligjshëm, me vëmendje dhe përkushtim maksimal profesional dhe me përkujdesje të njëjtë vërtetoi faktet kundër të akuzuarve si dhe ato në favor të tyre, duke iu mundësuar të akuzuarve dhe mbrojtësve të tyre, shfrytëzimin e të gjitha fakteve dhe provave që janë në favor të mbrojtjes dhe me ndërgjegje vlerësoi çdo provë një nga një dhe në lidhmëni më njëra tjetrën si tërësi andaj si rezultat i vlerësimit të tyre është provuar se: I akuzuari E.S, ka kryer veprën penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së, dhe veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së, ndërsa nuk u provua se të akuzuarit E.S dhe M.K, kane kryer veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së,

1. ***Provat materiale të administruara***

7.1 Me leximin e Raportit të oficerit, i datës 02.12.2023, janë siguruar të dhëna relevante si në vijim: *me datë 01.12.2023 rreth orës 23:00, Toger Ahmet Salihu se bashku me rreshter Hekuran Mehmeti dhe zyrtarin policor- hetuesin Veton Avdiu nga Sektori Qendror të DHTN-së, në Prishtinë pas një pune hetimore operative në terren ka siguruar informacione që dyshohej se i dyshuari E...(K....) S....., i lindur ....., shtetas i Shqipërisë, ka hy nga Shqipëria ne Kosovë me veturën targa vendore 01-340-KK, nen dyshimin se i njëjti ka me vete substanca të dyshuara narkotike të llojit kokainë. Rreth orës 23:30 deri sa ishin në magjistralen rrugore në fshatin Bresje e kemi vërejtur veturën e dyshuar me targa 01-340-KK qe ka ardhur nga drejtimi i Sllatinës duke vazhduar ne autostradë drejtimi i veterrnikut në Prishtinë. Pastaj kane filluar ta përcjellin veturën, e cila ka vazhduar n***ë** *drejtim të Veterrikut, pastaj ka vazhduar n***ë** *magjistralen rrugore drejtimi i Lipjanit, pastaj është ndaluar n***ë** *fshatin Çagllavic të pompa e derivateve “Shell”, E.... i cili ishte shofer, ka dale nga vetura dhe ka hyr në market të pompës, në t****ë*** *njëjtën kohe kane vërejtur se n***ë** *veture ishte edhe një person tjetër pasagjer i pa njohur. Pas pak E..... me veturë ka vazhduar magjistrales n****ë*** *drejtim Lipjanit, në afërsi t****ë*** *rrethi i ish QMI-se ka hy në parkingun e Motelit "Silent" janë afruar afër recepcionit, në ju kemi prezantuar “policia”, pas identifikimit te tyre, i kemi pyetur se a posedojnë diçka ilegale, i dyshuari E.S, qe ishte shofer, ka deklaruar që posedon një qese të vogël me kokainë (një dozë, me rreth një gram) ne qantën e dorës se tij. Pasi qe i dyshuari E., prezantojë këtë sasi te kokainës, ne filluam me kontrollimin e tij dhe pasagjerit M. (H) K, i lindur me ....., shtetas i Shqipërisë dhe kontrollimin e veturës. Më pastaj ne njërën nga dhomat e motelit ju kemi ushtruar kontroll trupore dhe në pjesët intime (në brekë) te i dyshuari E.S ia kemi gjetur një qese tjetër më të madhe i cili ne pyetjen ton pranoj se është kokainë me pesh rreth 45 gram, kurse tek i dyshuari M... nuk kemi gjetur asgjë të dyshuar. Të dy të dyshuarit i kemi shoqëruar në stacion policor në Prishtinë, dhe kemi bërë matjen e 2 qeseve të dyshuara me kokainë, të cilat kanë peshuar 48 gram. T****ë*** *gjitha gjerat e sekuestruara janë të cekura në fletkonfiskim.*

**7.2** Me leximin e Raportit njoftues mbi bastisje, të datës 02.12.2023,janë siguruar të dhëna relevante si në vijim: Me datë 01.12.2023 rreth orës 23:55, hetuesit e Sektorit Qendror të DHTN-së në Prishtinë pas një pune hetimore operative në terren kane siguruar informacione që dyshohej se E. (K.) S..., i lindur me datë ...., është duke bërë shitblerje të narkotikëve, dhe përderisa i njëjti ishte me veturën me targa vendore 01-340-KK dhe ishte ndalur në afërsi të Motel "Silentit” që gjendet në afërsi të ish qendrës tregtare të “QMI’-së kurse pasagjer ka qenë i dyshuari M.. (H.) K., i lindur me datë ...., dhe pasi që janë prezantuar “policia” dhe i kemi pyetur se a posedojnë diçka ilegale, i dyshuari E.., ka deklaruar që posedon një qese të vogël me kokainë (një dozë, me më pakë se një gram), të njëjtit më pastaj I kemi ushtruar kontroll trupore dhe në pjesët intime të tij ia kemi gjetur një edhe qese tjetër më të madhe kurse tek i dyshuari M.... nuk kemi gjetur asgjë të dyshuar. Të dy të dyshuarit i kemi shoqëruar në stacion policor në Prishtinë, dhe kemi bërë matjen e 2 qeseve të dyshuara me kokainë, të cilat kanë peshuar 48 gram, po ashtu nga E..., është sekuestruar përkohësisht edhe vetura me targa vendore 01-340-KK, 3.000 dollar Amerikan, 200 franga Zvicërane, 265 euro si dhe 2 telefona celular, vlera e tregut e kokainës së sekuestruar është 4.800 euro. Në konsultim me PTHDKR - Prishtinë, prokurorja kujdestare znj. Besa Limani, ka urdhëruar që të dyshuarit të ndalohen për 18 orë dhe rasti të procedohet në PTHDKP - Prishtinë në procedure të rregullt dhe në mëngjes të realizohet një urdhër kontroll në banesën e të dyshuarit E.S në Lipjan. Hetuesit e DHTN-SQHN, në konsultim të Prokurorit të Shtetit së Prokurorisë Themelore të Prishtinës Znj. Besa LIMANI është bastisur - kontrolluar banesa e të dyshuarit E.S në rrugën Komandant Kumanova, objekti Termo On, kati 8 nr: 802 në Lipjan, nën dyshimin e bazuar në lidhje me veprën penale "Blerja, posedimi, shpërndarja dhe shitja e paautorizuar e substancave narkotike dhe psikotropike", vepër kjo e sanksionuar me nenin 267 të KPRK-së. Bastisja-kontrolla është realizuar me datë 02.12.2023 nga ora 11:45 në prezencë të dy dëshmitarëve dhe ka përfunduar me të njëjtën datë në ora 12:05 dhe se gjatë bastisjes në banesën e tij në cilësi të provës materiale është gjetur dhe sekuestruar me Procesverbal si provë materiale një armë me gas "Bruni Mod P4" e calibrit 9 mm, prodhim Italian dhe 4 fishekë 9mm Ρ.Α.Κ.

**7.3** Me leximin e Procesverbalit mbi kontroll, të datës 02.12.2023,janë siguruar të dhëna relevante si në vijim: se kontroll është zbatuar në adresën rr. “Komandant Kumanova”, (......) kati ..., nr...., Lipjan. Nga ky procesverbal rezulton se i akuzuari vullnetarisht e ka dorëzuar armen.

**7.4** Me leximin e tre vërtetimeve mbi sekuestrimin e përkohshëm të sendeve, të datës 02.12.2023, janë siguruar të dhëna relevante si në vijim: se një sasi e substancës narkotike është gjetur ne paketën e cigareve ndërsa një sasi ne te brendshmet e te dyshuarit ne trup.

**7.5** Me leximin e Raportit të ekspertizës nga Agjencia e Kosovës për Forenzike, me numër AKF/2022-0723/2022-695, të datës 08.02.2024, janë siguruar të dhëna relevante si në vijim :se dëshmitë e përshkruara si Dëshmia #1- (Një) qese letre me ngjyrë të bardhë, e mbyllur, me mbishkrimin “R-XI-2023-XI- DKKO-HTN-NJHMH-14; E#1; që përmban nj qese plastike me ngjyre të kuqe, e cila përmban: a). Dëshmia #1.1: (Një) paketim (foli plastike) që përmban një qese plastike të tejdukshme e cila përmban substancë të ngurtë me ngjyrë të bardhë, pesha neto: 44.24 gram, b).Dëshmia #1.2:(Një) qese plastike e tejdukshme që përmban substancë të ngurtë me ngjyrë të bardhë, pesha neto 0.32 gram. Pas ekzaminimit të substancave të lartcekura, ka rezultuar se është prezent Kokaina, pesha neto e përgjithshme 44.56 gram.

**7.6** Me leximin e Raportit të ekspertizës nga Agjencia e Kosovës për Forenzik, me numër AKF/2024-0031, të datës 15.02.2024, janë siguruar të dhëna relevante si në vijim: Përshkrimi i dëshmive sipas ekspertit: a). E#2 IPhone 13 Pro Max A2643 IMEI 353652734015549 me kartë SIM One 89355012007023877999; b). E#3 IPhone XS A1920 IMEI 357207097198196; c). E#4 Telefon Samsung SM-A127F/DS IMEI 352014553983151 me SIM kartelë One 89355012301103957734; Telefoni E#5 Samsung SM-A025F/DS IMEI 355508223116255.

Rezulton se:

Dëshmia E#2 IPhone 13 Pro Max A2643 IMEI 353652734015549 me SIM kartelë One 89355012007023877999 nuk kanë mundur të ekzaminohet sepse kanë qenë të mbrojtura me kode të sigurisë, pajisjet dhe programet tona nuk kanë mundur të gjejnë apo tejkalojnë këto masa të sigurisë.

Nga dëshmia E#3 IPhone XS A1920 IMEI 357207097198196, gjate procesit te ekzaminimit kanë arritur të nxirren disa të dhënat, mirëpo në raport elektronik janë bartur të dhënat të cilat janë gjetur për periudhën kohor siç është kërkuar në urdhëresë, këto të gjetura janë si në vijim: Regjistri i thirrjeve (hyrje dalje), numrat kontaktues, sms mesazhe (Native messages), notes, historiku i internetit, foto imazhe, video, fajlla, text fajlla, audio fajlla dhe të dhëna nga aplikacioni Skype, në telefon ka qenë i instaluar edhe aplikacioni Signal por programet tona nuk kanë rezultuar me të gjetura.

Nga dëshmia E#4 Telefon Samsung SM-A127F/DS IMEI 352014553983151 gjatë procesit të ekzaminimit kanë arritur të nxirren disa të dhënat, mirëpo në raport elektronik janë bartur të dhënat të cilat janë gjetur për periudhën kohor siç është kërkuar në urdhëresë, këto të gjetura janë si në vijim: Regjistri i thirrjeve (hyrje dalje), numrat kontaktues, sms mesazhe (Native messages), emails, notes, historiku i internetit, social media, dokumente, foto imazhe, video, fajlla, text fajlla, audio fajlla, të dhëna nga aplikacionet: Azar, Facebook Messenger, Instagram, Snapchat, Telegram, Tinder dhe WhatsApp, në telefon ka qenë i instaluar edhe aplikacioni TikTok por nuk ka rezultuar me të gjetura. SIM kartelë One 89355012301103957734 është ekzaminuar, mirëpo për periudhën kohore të kërkuar në urdhëresë nuk ka të gjetura andaj nuk e kemi bartur në raport elektronik.

Nga dëshmia E#5 Telefon Samsung SM-A025F/DS IMEI 355508223116255 gjatë procesit të ekzaminimit kanë arritur të nxirren disa të dhënat, mirëpo në raport elektronik janë bartur të dhënat të cilat janë gjetur për periudhën kohor siç është kërkuar në urdhëresë, këto të gjetura janë si në vijim: Regjistri i thirrjeve (hyrje dalje), numrat kontaktues, sms mesazhe (Native messages), emails, historiku i internetit, dokumente, foto imazhe, video, fajlla, text fajlla, audio fajlla, të dhëna nga aplikacionet: WhatsApp dhe WhatsApp Business, në telefon ka qenë i instaluar edhe aplikacioni Signal por nuk ka rezultuar me të gjetura.

Rezultatet e ekzaminimit lidhur me këtë rast janë pjesë e raportit elektronik të bartura në dosjen AKF-2024-0031 Raporti Final.

**7.7 Nga foto dokumentacioni, shihen substancat narkotike** mbi peshore, në dy vende të mbështjella me qese plastike të tejdukshme. Po ashtu nga foto dokumentacioni shihet edhe arma e sekuestruar dhe atë: Armë me gas ‘*’Bruni Mod P4*’’, e calibrit 9 mm, prodhim Italian dhe 4 fishekë 9mm P.A.K.

1. ***Analizimi në tërësi në aspektin ligjore***

Gjykata sjellë në vëmendje se përgjegjësia penale është detyrimi ligjor i çdokujt, që shkel një rregullim normativ me karakter penal, për t’iu nënshtruar pasojave ligjore me karakter ndëshkues e parandalues. Sipas të drejtës sonë penale, e vetmja bazë për marrjen e një personi në përgjegjësi penale është që në veprimet ose mosveprimet e tij, të ekzistojnë elementët e një figure të caktuar vepre penale, të parashikuar nga ligji penal. Për këtë arsye, bashkekzistenca e njëkohshme e elementeve të figurës së veprës penale ka një rëndësi të madhe sepse lidhet domosdoshmërish me zbatimin e parimit të “Ligjshmërisë”.

Gjykata paraprakisht evidenton faktin se, për të pasur një figurë konkrete të veprës penale është e domosdoshme ekzistenca e njëkohshme e të gjithë elementëve përbërës të saj. Provueshmëria e elementëve objektive dhe subjektive të figurës së veprës penale, shërben si bazë për të vënë një person përpara përgjegjësisë penale. Gjithashtu, vepra penale paraqet në vetvete një unitet të të gjithë elementëve të figurës së saj. Ajo konsiderohet e kryer dhe kryesi i saj mbanë përgjegjësi penale kur ekzistojnë në tërësi elementët e saj. Për këtë arsye detyrë e kësaj gjykate ka qene verifikimi i ekzistencës së njëkohshme të të gjithë elementëve të veprës penale dhe të figurave të tyre në veçanti, në referim të veprave penale të cilat iu vihet në barre të akuzuarve, sipas aktakuzës PP.I.nr.258/2023, dt.29.02.2024, por gjithherë duke u mbështetur ne gjendjen faktike te provuar nga provat e administruara në shqyrtim gjyqësor.

**I**

**1.**

1. *Se pari gjykata ka analizuar si tërësi qëndrimet e palëve sipas pikës I të aktakuzës PP.I.nr.258/2023, dt.29.02.2024 dhe atë si në vijim:*

* Prokuroria sipas pikës I të aktakuzës PP.I.nr.258/2023, dt.29.02.2024, të akuzuarit E.S dhe M.K, i ka sjellë për gjykim përpara kësaj Gjykate, për shkak të veprës penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, sepse: “ *pa autorizim kanë blerë apo poseduar me qëllim të shitjes apo shpërndarjes, ose ofruar për shitje substance apo preparate të cilat janë shpallur me ligj si narkotikë, në at mënyrë që ditën kritike, me datën 01.12.2023, në Rrugën Magjistrale Prishtinë –Lipjan, derisa të pandehurit ishin duke udhëtuar me veturën me targa 01-340-KK, dhe ishin ndaluar në afërsi të Motel “Silent”, i cili gjendet afër ish Qendrës tregtare “QMI”, ku vozitës ishte i pandehuri E.S kurse pasagjer i pandehuri M.K, pas ndalimit nga ana e policisë, i pandehuri E.S kishte deklaruar se posedon 0.4 gram kokainë, mirëpo gjatë kontrollimit në trupin e tij, policia ka gjetur dhe sekuestruar 48 gram substancë narkotike të llojit kokainë me vlerë të tregut 4800(katër mije e tetëqind) euro, 3000 (tremijë) Dollarë, 20 frank, 265 euro si dhe 2 telefona celular, dy Iphone 13 dhe Iphone X dhe veturën e tipit “Suzuki Swift” me targa 01-340-KK,”, të cilat janë sekuestruar si mjete të përdorura gjatë kryerjes së veprës penale dhe si mjete të fituara nga kryerja e veprës penale*”,
* Sipas mbrojtjes të akuzuarit E.S dhe mbrojtëses se tij, av. Teuta Zhinipotoku lidhur me pikën I të aktakuzës PP.I.nr.258/2023, dt.29.02.2024, i akuzuari E..., nuk e ka mohuar se i është gjetur 44.56 ±0.0001 gram substancë narkotike të llojit kokainë por e ka mohuar se ka pasur qellim te shitjes apo shpërndarjes me arsyetim se është përdorues i substancave narkotike dhe e ka poseduar për përdorim personal.
* Ndërsa sipas mbrojtësit të akuzuarit M.K dhe mbrojtësit te tij, av. Ilir Bekteshi lidhur me pikën I të aktakuzës PP.I.nr.258/2023, dt.29.02.2024, e ka mohuar se ka e ka kryer veprën penale e cila i vihet në barre. Po ashtu e ka mohuar se ka qene në dijeni se i akuzuari E.S posedon substanca narkotike dhe se është konsumues i substancave narkotike.

1. Lidhur me pretendimet e Prokurorisë sipas aktakuzës PP.I.nr.258/2023, dt.29.02.2024 dhe pretendimet e te akuzuarve dhe mbrojtësve te tyre, mbështetur në provat (*personale dhe materiale*) të administruara në shqyrtimin gjyqësor, kjo gjykate së pari ka identifikuar faktet relevante dhe jo kontestuese nga palët dhe atë si në vijim:

* Nuk ka qene kontestuese për palët se, të pandehurit me datën 01.12.2023, kane udhëtuar me veturën me targa 01-340-KK, nga Shqipëria në Kosove dhe pastaj kanë vazhduar në rrugën në Magjistrale Prishtinë – Lipjan.
* Nuk ka qene kontestuese për palët se, të pandehurit derisa ishin duke udhëtuar janë ndaluar në afërsi të Motel “*Silent*”, i cili gjendet afër ish Qendrës Tregtare “*QMI*”.
* Nuk ka qene kontestuese për palët se vozitës ishte i pandehuri E.S kurse pasagjer i pandehuri M.K.
* Nuk ka qene kontestuese për palët se, pas ndalimit nga ana e policisë, i pandehuri E.S kishte deklaruar se posedon kokaine në peshe neto prej 0.32 gram.
* Nuk ka qene kontestuese për palët se, gjatë kontrollimit në trupin e E.S, policia ka gjetur dhe sekuestruar 44.24 gram substancë narkotike të llojit kokainë.

Gjykata i merr të vërtetuara faktet e sipër cekuradhe nuk e sheh të nevojshme të lëshohet në arsyetimet e mëtejme lidhur me këto fakte, të cilat gjejnë mbështetje në provat e administruara në shqyrtim gjyqësor si dhe nuk janë kontestuar nga palët, e as nga mbrojtësit e tyre.

1. Gjatë zhvillimit të këtij shqyrtimi gjyqësor kontestuese mbeti fakti se, të pandehurit a kane pasur për qëllim të shitjes apo shpërndarjes ose për të ofruar për shitje substance apo preparate të cilat janë shpallur me ligj si narkotikë, e cila është gjetur të i pandehuri E.S.

Kjo gjykate me qellim të vërtetimit të gjendjes faktike, duke mos anashkaluar pretendimet e palëve, ka analizuar dhe vlerësuar me kujdes çdo prove të propozuar nga palët *(prova t*ë *administruar n*ë *shqyrtim gjyqësor),* në drejtim të provueshmërisë se fakteve relevante dhe fakteve të pretenduara nga palët dhe si rezultat i vlerësimit të tyre ndryshe nga sa pretendon prokuroria në piken I të aktakuzës PP.I.nr.258/2023, të datës 29.02.2024, vërtetohet se i akuzuari E.S ka kryer veprën penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së, për arsyet si në vijim:

* Se pari vihet re një paqartësi, në përshkrim të veprimeve inkriminuese të ndërmarra nga të akuzuarit. Në dispozitiv të aktakuzës përshkruhet si në vijim:...*pa autorizim kanë blerë apo poseduar me qëllim të shitjes apo shpërndarjes, ose ofruar për shitje substance apo preparate të cilat janë shpallur me ligj si narkotikë...”.*

Nuk janë konkretizuar veprimet inkriminuese, të cilat pretendohen se janë ndërmarr nga të akuzuarit dhe paqartësia vihet re si në vijim: të akuzuarit pa autorizim kanë blerë apo kanë poseduar; të akuzuarit kane pasur qellim të shitjes apo të shpërndarjes apo se të akuzuarit kane ofruar për shitje.

Pra janë përshkruar të gjitha format qe i parasheh dispozita e nenit 267 par.1 të KPRK-së. “...*pa autorizim blen ose posedon me qëllim të shitjes apo shpërndarjes, ose ofron për shitje substanca apo preparate të cilat janë shpallur me ligj si narkotikë...”.*

Nga provat e administruara nuk është provuar asnjëra nga format e parashikuar me nenin 267 par.1 të KPRK-së. Nuk u vërtetuar se të pandehurit kane blere apo kanë poseduar me qëllim të shitjes apo shpërndarjes. Po ashtu me asnjë prove nuk u provua se të pandehurit kanë pasur qellim, për të ofruar për shitje substance apo preparate të cilat janë shpallur me ligj si narkotikë.

* Po ashtu sipas aktakuzës PP.I.nr.258/2023, dt.29.02.2024 pretendohet se të akuzuarit E.S dhe M.K kanë kryer veprën penale, në bashkëkryerje Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së.

Sjell në vëmendje se në bazë të nenit 31 të KPRK-së parashihet se: ”*Nëse dy apo më shumë persona së bashku kryejnë veprën penale duke marrë pjesë në kryerjen e veprës penale ose thelbësisht duke i kontribuar kryerjes së saj në ndonjë mënyrë tjetër, secili prej tyre është përgjegjës dhe dënohet me dënimin e paraparë për vepër penale*”.

* Pra, për të ardhur në shprehje bashkëkryerja si një nga format e bashkëpunimit, në kryerjen e veprës penale, duhet të konkretizohen veprimet inkriminiuese te akuzuarve E.S dhe M.K dhe atë si ne vijim: si të akuzuarit së bashku kane kryer veprën penale duke marrë pjesë në kryerjen e veprës penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, apo si të akuzuarit thelbësisht kane kontribuar ne kryerjen e veprës penale që iu vihet ne barrë.

Vetëm prania e të akuzuarit M.K., si pasagjer në veturën e të akuzuarit E.S nuk është e mjaftueshme qe t'i vihet në barre akuza se, në bashkëkryerje kanë kryer veprën penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, sepse kjo rrethanë nuk e krijon as dyshimin e bazuar ngase me asnjë prove te administruar ne shqyrtim gjyqësor nuk provohen elementet e bashkëkryerjes. Për me tepër mbështetur ne provat e administruar ne shqyrtim gjyqësor nuk rezulton se M.K ka qene në dijeni apo se ka mundur të dije, se i akuzuari E.S posedon substanca narkotike.

1. Nga provat materiale, të siguruara dhe të administruara në shqyrtim gjyqësor, në përputhje me dispozitat procedurale penale ndryshe nga sa pretendohet në piken I të aktakuzës PP.I.nr.258/2023, dt.29.02.2024 (..*.me qëllim të shitjes apo shpërndarjes..*) provohet plotësisht se:

“*Me datën 01.12.2023, në Rrugën Magjistrale Prishtinë –Lipjan, derisa i pandehuri E., ishte duke udhëtuar me veturën me targa 01-340-KK, dhe ishte ndaluar në afërsi të Motel “Silent”, i cili gjendet afër ish Qendrës Tregtare “QMI”, ku vozitës ishte i pandehuri E.S kurse pasagjer M.K, pas ndalimit nga ana e policisë, i pandehuri E.S kishte deklaruar se posedon 0.4 gram kokainë, mirëpo gjatë kontrollimit në trupin e tij, policia ka gjetur dhe sekuestruar ne peshe neto, te përgjithshme 44.56 ±0.0001 gram substancë narkotike të llojit kokainë me vlerë të tregut 4800 (katër mije e tetëqind*) euro*)”*.

Kjo gjendje faktike është vërtetuar nga: Raporti i oficerit, i datës 02.12.2023; Raporti Njoftues mbi bastisjen, i datës 02.12.2023; Procesverbali mbi kontrollin, i datës 02.12.2023; 3 Vërtetime mbi Sekuestrimin e përkohshëm të sendeve, të datës 02.12.2023; Raporti i Ekspertimit nga Agjencia e Kosovës për Forenzikë të datës 08.02.2024; Raporti i Ekspertimit nga Agjencia e Kosovës për Forenzikë të datës 26.02.2024 dhe Foto Albumi.

Me leximin e Raportit të oficerit , të datës 02.12.2023, Gjykata vërteton faktin se, me datë 01.12.2023 rreth orës 23:00, në parkingun e Motelit "*Silent*" pasi qe i akuzuari E.S është pyetur nga policia se a posedon diçka ilegale, i njëjti ka deklaruar që posedon një qese të vogël me substancë narkotike me peshe prej 0.32 gram (*në qanten e dorës se tij*) ndërsa pas kontrolles trupore, të i njëjti është gjetur një qese tjetër më substance narkotike me peshe rreth 44.56 gram, kurse tek i dyshuari M.., nuk është gjetur asgjë e dyshuar. Këto fakte gjejnë mbështetje edhe në Raportin Njoftues mbi bastisje, të datës 02.12.2023.Nga Procesverbali mbi kontroll, të datës 02.12.2023, Gjykata vërteton faktin se kontrolla është zbatuar në adresën rr.”....”, (O....) kati.., nr...., Lipjan. Nga ky procesverbal rezulton se i akuzuari ka deklaruar se vullnetarisht do të dorëzon sendin e kërkuar me ç ‘rast e ka dorëzuar edhe armën me gas të tipit “ Bruni Model P4” të kalibrit 9 mm dhe 4 fishekë të kalibrit të njëjtë. Faktet e lartpërmendura gjejnë mbështetje dhe janë në harmoni të plot me tre vërtetimeve mbi sekuestrimin e përkohshëm të sendeve, të datës 02.12.2023, me ane të të cilave Gjykata vërteton faktin se një sasi e substancës narkotike është gjetur në paketën e cigareve ndërsa një sasi në trupin të brendshmet e të dyshuarit E.S, në trup ndërsa arma në banesën e tij. Nga Raporti i ekspertizës nga Agjencia e Kosovës për Forenzike, me numër AKF/2022-0723/2022-695, të datës 08.02.2024, Gjykata vërteton faktin se substancat narkotiket të sekuestruara nga i akuzuari E.S pas ekzaminimit ka rezultuar se është “Kokaine” , me peshe neto të përgjithshme prej 44.56 gram. Po ashtu nga foto dokumentacioni, shihen substancat narkotike, në dy vende të mbështjella me qese plastike, të tejdukshme. Po ashtu nga foto dokumentacioni shihet edhe arma me Gass të tipit “ Bruni Model P4” e kalibrit 9 mm, e cila është sekuestruar si dhe 4 fishekë të kalibrit të njëjtë.

1. Në rrethana të tilla, në veprimet e të akuzuarit E.S, gjenden të konsumuara elementët e figurës së veprës penale Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së. Referuar parashikimit të dispozitës se nenit 269 par.1 të KPRK-së, kjo gjykate vlerëson se provohen te gjitha elementet e veprës penale të Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së.

Në nenin 269 par.1 të KPRK-së, parashihet:

“ *Kushdo që pa autorizim posedon narkotikë, substanca psikotrope apo analoge, dënohet me gjobë dhe me burgim prej një (1) deri në tre (3) vjet”*.

Pra i pandehuri E.S me veprimet e tij, e ka cenuar dispozitën ligjore nga neni 269 par.1 të KPRK-së ngase duke qene penalisht përgjegjës dhe i fajshëm para ligjit sepse ka qenë mendërisht i aftë, ka poseduar aftësi psikike, të cilat i kanë mundësuar, të kuptojë rrezikshmërinë e veprimeve të tij, pasojat e dëmshme që sjellin veprimet dhe t'i kontrolloj veprimet e tij, mirëpo duke e dëshiruar ndërmarrjen e veprimit të kundërligjshëm, me dashje, ka poseduar substanca narkotikë të llojit “Kokain”, me pesh të përgjithshme prej 44.56 ±0.0001 gram.

Fakti se i akuzuari me dashje ka ndërmarr veprime të kundërligjshëm rezulton nga qëndrim i të akuzuarit E.S në raport me veprën penal ngase duke e ditur se posedimi është i kundërligjshëm i njëjti mban ne posedim dhe e fsheh në trup, në veshmbathje.

*Vepra është kryer me faj, në formën e dashjes direket*, pasi i akuzuari E.S, në dijeni të faktit se po vepron në kundërshtim të plotë me ligjin, ka poseduar në trup substance narkotike, *ne peshe neto, te përgjithshme 44.56 ±0.0001 gram substancë narkotike të llojit kokainë*. Këto veprime të ndërmarra nga i akuzuari, e bëjnë të akuzuarin të përgjegjshëm përpara ligjit.

Fakti se i akuzuari E.S ishte personi, i cili ka poseduar substanca narkotikë *ne peshe neto, të përgjithshme 44.56 ±0.0001 gram të llojit kokainë,* provohet nga Vërtetimit mbi sekuestrimin e përkohshëm të sendeve, me nr. te rastit 2023-XI-DKKO-HTN-NJHMH-14, te datës 02.12.2023 nga e cila rezulton se janë sekuestruar nga i akuzuari E.S ,dy qese me substance narkotike, e llojit “Kokaine” me peshë *neto, te përgjithshme 44.56 ±0.0001 gram*, njërën ne pakon e cigareve dhe tjetrën ne trup, në të brendshmet e tij

1. ***Lidhur me rikualifikim***

Ndryshe nga sa pretendohet në aktin akuzues nga të gjitha faktet e provuara, gjatë shqyrtimit gjyqësor, nuk ka rezultuar se te akuzuarit E.S dhe M.K, kanë kryer veprën penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së.

Rikualifikimi nga vepra penale “*Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.2 lidhur me par 1 të KPRK-së*”, në veprën penale “*Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së***”** është rrjedhojë e një analize të plotë dhe të drejtë të provave të administruara në gjykim.

Nga provat e administruara nuk u provua fakti se te akuzuarit, kanë pasur për qëllim të shitjes apo shpërndarjes, ose për te ofruar për shitje substanca apo preparate të cilat janë shpallur me ligj si narkotikë, substanca psikotrope apo substanca analoge. Po ashtu nuk u provua se, cilëve persona kanë pasur për qëllim të shitjes apo shpërndarjes apo se cilëve persona iu ka ofruar për shitje substanca apo preparate të cilat janë shpallur me ligj si narkotikë. Nga provat e administruara nuk u provua fakti se te akuzuarit, ku kanë pasur të dërgojnë për shitje apo për shpërndarje. Me asnjë prove të administruar në shqyrtim gjyqësor nuk është arritur të provohet qëllim i shitjes apo shpërndarjes, ose ofrimi për shitje te substancave apo preparate të cilat janë shpallur me ligj si narkotikë .

Faktet e provuara nga provat materiale të cilat janë administruara në shqyrtim gjyqësor, kanë sjellë vlerësimin e ndryshëm të gjykatës për kualifikimin ligjor. Trupi gjykues duke u mbështetur në faktet e provuara në shqyrtimin gjyqësor, të cilat i ka vlerësuar me ndërgjegje një nga një dhe në lidhshmëri të të gjitha provave ka ardhur në përfundim se të akuzuarit E.S dhe M.K nuk e kanë kryer vepren penale “*Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së*, por në veprimet e të akuzuarit E.S, përmbushen të gjitha elementet e veprës penale *Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së***.**

Kjo Gjykate, e ka shpallur fajtor te akuzuarin E.S, për vepren penale *Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së* ndersa e ka liruar nga akuza të pandehurin M.K, per shkak se me asnje prove nuk eshte provuar se i njejti ka qene i involvuar apo ne dijeni se i akuzuar E.S posedon substance narkotike.

Trupi gjykues duke u bazuar në dispozitën e neni 360 të KPP-ës, e cila dispozitë nuk e detyron gjykatën me propozimin e prokurorisë lidhur me kualifikimin juridik të veprës penale, në këtë rast ka ndryshuar përshkrimin e gjendjes faktike në masën e lejueshme, për faktin se gjendja faktike në një rast drejtpërdrejt e determinon kualifikimin juridike të veprës penale.

Sipas vlerësimeve të kësaj gjykate, në situatën e ndryshimit të kualifikimit juridik të veprës penale që lejohet me këtë Kod, pa një ndryshim të gjendjes faktike kjo pastaj do të paraqiste një kundërthënie në mes gjendjes së fakteve dhe kualifikimit juridik të veprës penale. Nga fakti se deri të rikualifikimi ligjor i veprës penale, arrihet pasi të vërtetojë një gjendje tjetër faktike nga ajo çka është përshkruar nga prokuroria në aktakuzë. Trupi gjykues, përtej çdo dyshimi ka vërtetuar se në veprimet e të akuzuarit, janë përmbushur në tërësi elementet e veprës penale: *Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së.*

1. ***Vendimi për sanksionin penal***

Me rastin e caktimit dhe individualizimin e dënimit, kjo Gjykatë mbështetur në rregullat e përgjithshme për matjen e dënimit mori në konsideratë:

- minimumin dhe maksimumin e dënimit të paraparë për veprën penale,

- qëllimin e dënimit,

- parimet e përcaktuara ne kapitullin III te KPPRK-se, si dhe

- rrethanat lehtësuese dhe rënduese lidhur me veprën penale të caktuar ose me dënimin.

Referuar nenit 69 par.1 të KPRK-së, trupi gjykues mori në konsideratë minimumin dhe maksimumin e dënimit të paraparë për veprën penale Posedimi i paautorizuar i narkotikëve, substancave psikotrope ose analoge nga neni 269 par.1 te KPRK-se, (*për te cilën vepër parashihet dënim me gjobë dhe me burgim prej një (1) deri në tre (3) vjet*) andaj në rastin konkret kjo gjykate të akuzuarit E.S, për veprën penale, *Posedimi i paautorizuar i narkotikëve, substancave psikotrope dhe analoge nga neni 269 par.1 të KPRK-së*, i caktoj dënimin me burgim në kohëzgjatje prej një (1) viti, duke ia llogaritur edhe kohen e kaluar në paraburgim nga data 02.12.2023 deri me date 02.04.2024 dhe dënim me gjobe në shumën prej 2000 euro*,* ndërsa për veprën penale Mbajtja në pronësi, kontroll ose posedim të paautorizuar të armëve “ nga neni 366 par. 1 të KPRK-së, dënim me GJOBË në Shumë prej 1000 euro. Kurse në baze te nenit 76 paragrafi 2, nen paragrafi 2.4 të KPRK-së, te akuzuarin E.S e gjykon me dënim unik me burgim në kohëzgjatje prej një (1) viti, duke ia llogaritur edhe kohen e kaluar në paraburgim data 02.12.2023 deri me datën 02.04.2024 dhe dënim me GJOBË në shumë prej 3000 euro. Dënimi i përcaktuar, për çdo vepër në mënyrë individuale është përcaktuar brenda kufijve ligjor të sanksionit të paraparë dhe konform dispozitës se nenit 76 paragrafi 2, nen paragrafi 2.4 të KPRK-së, i është shqiptuar dënim unik.

Po ashtu gjykata, ka marr në konsideratë qëllimin e dënimit: *Të parandalojë kryesin që në të ardhmen të mos kryejë vepra penale dhe të bëjë rehabilitimin e tij;* 2) *Të parandalojë personat e tjerë të mos kryejnë vepra penale; 3) Të bëjë kompensimin e viktimave ose të komunitetit për humbjet ose dëmet e shkaktuara nga vepra penale; dhe 4) Të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit* dhe në këtë rast, trupi gjykues ka vlerësuar se dënimi i shqiptuar ndaj të akuzuarit E.S, i përgjigjet realizimit të qëllimit, të parapare me nenin 38 te të KPRK-së.

Me rastin e analizimit dhe vlerësimi të gjitha rrethanave lehtësuese dhe renduese kane ardhur ne shprehje veçanërisht parimi e ligjshmërisë, parimin e individualizimit të dënimit, parimi proporcionalitetit dhe parimi i gjykimit të drejte dhe në kohë të arsyeshme.

Me rastin e vlerësimit dhe caktimit të dënimit, të shqiptuar si në dispozitiv të këtij aktgjykimi, kjo Gjykatë në pajtim me rregullat e përgjithshme për zbutjen dhe ashpërsimin e dënimit ka vlerësuar të gjitha rrethanat lehtësuese dhe rënduese, duke mos u kufizuar vetëm në rrethanat e parapara me nenin 70 të KPRK-së.

Si rrethanë lehtësuese konform nenit 70 par.3 të KPRK-së, gjykata mori në konsideratë rrethanat personale dhe karakterin e të akuzuarit. Si rrethane lehtësuese e mori faktin se i njëjti është familjar, baba i një fëmijë. Po ashtu kjo gjykate ka marr në konsiderate gjendjen shëndetësore jo të mire të bashkëshortes dhe të fëmiut të tij, e cila rezulton nga raportet mjekësore, të cilat gjenden në shkresat e lendes, e për të cilët duhet të kujdeset i akuzuar. Ndërsa sa i përket rrethanave rënduese, në bazë të dhënave qe posedon kjo gjykate, nuk ka gjetur asnjë rrethane renduese.

1. ***Konfiskimi***

Gjykata në mbështetje të nenit 276 par.1 dhe 2 të KPP-së dhe nenit 269 par.3 te KPRK-se, ka urdhëruar konfiskimin e përhershëm të substancës narkotike të sekuestruara sipas Vërtetimit mbi sekuestrimin e përkohshëm të sendeve, me nr. të rastit 2023-XI-DKKO-HTN-NJHMH-14, të datës 02.12.2023 si në vijim: substancat narkotike të llojit kokainë *ne peshe neto, të përgjithshme 44.56 ±0.0001 gram;* armën me gas të tipit “ Bruni Model P4” të kalibrit 9 mm dhe 4 fishekë të kalibrit të njëjtë dhe njëkohësisht ka urdhëruar që të shkatërrohen. Gjykata vlerëson se në këtë rast janë plotësuar kushtet ligjore për konfiskimin e përhershëm sipas nenit 269 par.3 dhe 366 par.3 te KPRK-se, dispozit kjo e natyrës imperative, që rregullon konfiskimin e detyrueshëm, i cili konfiskim gjithashtu ishte propozuar edhe në aktakuzë.

1. **Lidhur me kthimin e sendeve**

Ne baze te nenit 113 te KPPRK-se, kjo gjykate ka urdhëruar qe: Kartëmonedhat 3.000 (tre mijë) dollar Amerikan, 200 ( dy qind ) franga zvicerane, 265 ( dy qind e gjashtë dhjetë e pesë ) euro, të cilat janë sekuestruar sipas Urdhrit përfundimtar PPRKR.nr.312/2023, të datës 05.02.2024, tʹi kthehen të pandehurit pas plotfuqishmërisë së këtij aktgjykimi, për shkak se me asnjë prove të administruar në shqyrtim gjyqësor nuk është provuar se të njëjtat janë dobi pasurore e fituar me kryerje te veprës penale andaj edhe nuk ka baze për konfiskimit e të njëjtave. Po ashtu është urdhëruar qe Telefoni celular një (01) IPHONE 13 Pro max me nr. IMEI 353652730415549 , Telefon IPHONE X, me nr. Imei 357207097198196, të cilat janë sekuestruar sipas Urdhrit përfundimtar PPRKR.nr.312/2023, të datës 05.02.2024, tʹi kthehen të pandehurit pas plotfuqishmërisë së këtij aktgjykimi, për shkak se edhe pas ekzaminimit nuk rezulton se janë përdor si mjete për kryerjen e veprës penale.

**2.**

Lidhur me piken II të aktakuzës PP.I.nr.258/2023, të datës 29.02.2024, ku i akuzuari E.S është akuzuar për veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së, pas pranimit te aktakuzës PP.I.nr 258/23, të datës 29.02.2024, kjo gjykate, në kuadër të kompetencës lëndore e territoriale, kjo gjykate me datë 19.03.2024, ka caktuar dhe ka mbajtur seancën e shqyrtimit fillestar. Pas leximit të aktakuzës dhe pasi që Gjykata u bindë se të akuzuarit e kane kuptuar Aktakuzën PP.I.nr 258/23, të datës 29.02.2024, në referim të nenit 241 par.4 të KPPRK-së, ia ka mundësuar të akuzuarve pranimin e fajësisë apo të deklarohen të pafajshëm.

I akuzuari E.S, në shqyrtim fillestar, e ka pranuar fajësinë për veprën penale për piken II të aktakuzës PP.I.nr 258/23, të datës 29.02.2024, për veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së.

Gjykata e ka shqyrtuar pranimin e fajësisë të cilin e ka deklaruar i pandehuri E.S, e në mbështetje të nenit 242 par.6 të KPP-së, është bindur se janë përmbushur kushtet ligjore për pranimin e fajësisë për të pandehurin. Po ashtu Gjykata, gjen se pranimi i fajësisë nga i pandehuri mbështetet në tërësi në provat që përmban kjo akuzë, siç janë: Vërtetimi mbi sekuestrimin e përkohshëm te sendeve, me nr. te rastit 2023-XI-DKKO-HTN-NJHMH-14 i datës 02.12.2023 dhe foto dokumentacioni. Të gjitha këto shkresa dhe prova janë bindëse për gjykatën dhe formojnë në tërësi elementet inkriminuese, e që në bazë të tyre dhe pranimit të fajësisë nga i pandehuri, përtej çdo dyshimi vërtetohet se i njëjti ka kryer veprën penale Mbajtje në pronësi, kontroll ose posedim të paautorizuar të armeve nga neni 366 par.1 të KPRK-së.

Gjykata gjen se pranimi i fajësisë nga ana e të akuzuarit E.S, për veprën penale Mbajtja në pronësi, kontroll ose posedim të paautorizuar të armëve nga neni 366 par. 1 të KPRK-së, është bërë në mënyrë vullnetare dhe se ai e ka kuptuar natyrën dhe pasojat e pranimit të fajësisë. Gjykata i kishte tërhequr vërejtjen të akuzuarit se pas pranimit të fajësisë nuk mund të shfrytëzojnë të drejtën për ankesë, për shkak të konstatimit të gabuar të gjendjes faktike, i njëjti është njoftuar se nëse e pranon fajësinë humb mundësin e kundërshtimit të provave në aktakuzë dhe mundësin për paraqitjen e provave tjera, si dhe për faktin se pranimi i fajësisë sipas ligjit është rrethanë lehtësuese që me rastin e matjes së llojit dhe lartësisë së dënimit gjykata mund të shqiptoj dënim më të butë.

Pas pranimit të fajësisë nga i akuzuari E.S dhe deklarimit të Prokurorit të Shtetit, gjykata ka vërtetuar se janë përmbushur kërkesat nga neni 242 par. 1 dhe 2, nën – par. 1.1, 1.2, dhe 1.3, të KPPRK-së, përkatësisht ka vlerësuar se i pandehuri e ka kuptuar natyrën dhe pasojat e pranimit të fajësisë, se ky pranim është bërë në baza vullnetare, se mbështetet në faktet dhe provat që përmban aktakuza. Po ashtu ka vërtetuar se aktakuza nuk përmban asnjë shkelje të qartë ligjore ose gabime faktike të paraparë me nenin 242 par. 2, nën – par.2.4 të KPPRK-së, prandaj ka marr aktvendim, me të cilin ka pranuar pranimin e fajësisë nga i akuzuari lidhur me veprën penale e cila i vihet në barrë.

II

Prokuroria sipas pikës I të aktakuzës PP.I.nr.258/2023, dt.29.02.2024, të akuzuarin M.K dhe E. S, i ka sjellë për gjykim përpara kësaj Gjykate, për shkak të veprës penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së.

Gjykata në analizë të provave të administruara në gjykim, të shpjegimeve të palëve dhe në zbatim të ligjit çmon se i pandehuri M.K duhet të deklarohet i pafajshëm. Në lidhje me provueshmerine e vepres penale, për të cilën akuzohet i pandehuri M.K, në asnjë nga provat e paraqitura nga ana e organit të akuzes, nuk sjellin konsumimin e vepres penale " Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, siç pretendohet nga ana e organit të akzues.

Nuk është konkretizuar se cilin veprim inkriminues e ka ndërmarr i akuzuari M.K përpos ka udhëtuar me të akuzuarin nga Shqipëria për në Kosove dhe se i njëjti ka qene pasagjer. Asnjëra provë e administruar në shqyrtim gjyqësor nuk ka ofruar të dhëna relevante, në referim të mënyrës se kryer siç pretendohet me aktin akuzues se të pandehurit kanë blere apo kane poseduar me qëllim të shitjes apo shpërndarjes.Po ashtu me asnjë prove nuk u provua se të pandehurit kanë pasur qellim, për të ofruar për shitje substance apo preparate të cilat janë shpallur me ligj si narkotikë.

Duke marr ne konsideratë faktin se i njëjti ngarkohet se në bashkëkryerje e ka kryer veprën penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, gjykata sjell në vëmendje faktin i cili duhet te provohet: si të akuzuarit E.S dhe M.K se bashku kanë kryer veprën penale duke marr pjese, ne kryerjen e veprës penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së, apo se si thelbësisht është kontribuar ne kryerjen e veprës penale nga te akuzuarit. Vetëm prania e të akuzuarit M.K, nuk është e mjaftueshme qe t'i vihet në barre akuza se, në bashkëkryerje kane kryer veprën penale Blerja, posedimi shpërndarja dhe shitja e paautorizuar e narkotikëve, substancave psikotrope dhe analoge nga neni 267 par.1 lidhur me nenin 31 të KPRK-së.

Për me tepër, janë ekzaminuar tre telefonat e sekuestruar në përjashtim të njërit, i cili nuk ka mundur të ekzaminohet sepse ka qenë i mbrojtur me kode të sigurisë dhe gjatë procesit të ekzaminimit kanë arritur të nxirren disa të dhënat, si në vijim: Regjistri i thirrjeve (hyrje dalje), numrat kontaktues, sms mesazhe (Native messages), emails, notes, historiku i internetit, social media, dokumente, foto imazhe, video, fajlla, text fajlla, audio fajlla, të dhëna nga aplikacionet: Azar, Facebook Messenger, Instagram, Snapchat, Telegram, Tinder dhe WhatsApp, në telefon ka qenë i instaluar edhe aplikacioni Tik Tok por nuk ka rezultuar me të gjetura te cilat do ta inkriminojn të akuzuarin M.K.

Po ashtu kjo gjykate sjell ne vëmendje, se: Gjykata, Prokurori i Shtetit dhe Policia të cilët marrin pjese në procedurën penale, kanë obligim ligjor që të veprojnë në pajtim me nenin 7 të KPPRK-së, që saktësisht dhe tërësisht të vërtetoj faktet të cilat janë të rëndësishme për marrje të vendimit të ligjshëm, e që në këtë rast asnjë fakt i pretenduar nuk u vërtetua me provat e siguruara dhe të administruara në shqyrtim gjyqësor, në raport me të akuzuarin M.K.

Në këtë rast gjykata në aplikim të nenit 3 par.2 të KPPRK-së, mëdyshjet lidhur me ekzistimin e fakteve të rëndësishme për çështjen ose për zbatimin e ndonjë dispozite i interpreton në favor të akuzuarit, e që në rastin konkret të gjitha mëdyshjet e paraqitura në vlerësim të gjendjes faktike e të cilat nuk u vërtetuan përtej dyshimit të bazuar mirë, i ka marr në favor të akuzuarit.

Andaj, në referim të mos provueshmërisë se gjendjes faktike të pretenduar sipas Aktakuzës PP.I.nr.258/2023, dt.29.02.2024 ne raport me te akuzuarin M.K, konform nenit 363 par.1 pika 1.3 të KPPRK-së, i njëjti lirohet nga akuza.

1. ***Vendimi lidhur me shpenzimet procedurale***

Lidhur me shpenzimet procedurale për te pandehurin E.S, kjo gjykate ka vendosur mbështetur në neni 449, par.1 dhe par.2, pika 2.2, 2.6, dhe 450 të KPPRK-së, për kompensimin e shpenzimeve të procedurës penale dhe paushallit gjyqësor, kurse vendimi për kompensimin e viktimave të krimit, u mor në bazë të Ligjit nr.05/L-036, për kompensimin e viktimave të krimit ndërsa për të pandehurin M.K vendimi për shpenzimet e procedurës penale është marrë duke u bazuar në nenin 453 par. 1 të KPPRK-së, kështu qe shpenzimet e procedurës penale bien në barrë të mjeteve buxhetore të gjykatës.

Nga ajo që u tha më lartë u vendos si në dispozitiv të aktgjykimit.

**GJYKATA THEMELORE NË PRISHTINË**

**Departamenti për Krime të Rënda**

**PKR.nr.47/2024 dt.22.04.2024**

**Bashkëpunëtorja profesionale Kryetarja e trupit gjykues,**

Ibadete Syla Bahtiri Medie Bytyçi

**KËSHILLA JURIDIKE:** Kundër këtij aktgjykimi është e lejuar e drejta në ankesë në afat prej 30 ditësh, nga dita e pranimit të aktgjykimit. Ankesa i drejtohet gjykatës së Apelit në Prishtinë, nëpërmjet kësaj gjykate.